ואתן ית רחמות עמה הדן בעיני מצראי וישילונון וכפלגות ליליה אנה נפק בממצית ארע מצראי וקטל כל בכור בארע מצראי מבכור פרעה דיתיב על כרסיאה ועד בכור שמשתה דחרי רחימה ועד בכור כל בהמה ותהי צבעה רבה במצרים דכותה לא הות וכותה לא יתוזף ולכל ברי ישראל לא יזזע כלב לשאנה למן אנש ועד בהמה לבדיל תחכם דיפרש יהוה בין מצראי ובין ישראל ואף האיש משה רבה שריר בארע מצרים בעיני עבדי פרעה ובעיני עמה ואמר משה לפרעה אכהן אמר יהוה ברי בכורי ישראל ואימר לך שלח ית ברי וישמשני ומעית למשלחתה הא יהוה קטל ית ברך בכרך